Eden Hazard

**Eden Hazard** (rođen 7. januara 1991. u La Louvièreu u Belgiji) je belgijski nogometaš i kapiten belgijske nogometne reprezentacije. Trenutno nastupa za španski Real Madrid.

Igra na poziciji ofanzivnog veznog ili kao krilo. Poznat je po svojoj kreativnosti, brzini i driblingu.

Hazard je sin dvoje bivših nogometaša, a karijeru je započeo u Belgiji igrajući za lokalne omladinske klubove. Godine 2005. preselio se u Francusku, gdje je započeo seniorsku karijeru u Lilleu. Hazard je dvije godine proveo u klupskoj akademiji i sa 16 godina je ostvario profesionalni debi u novembru 2007. Ubrzo je postao sastavni dio ekipe Lillea pod palicom Rudija Garcije, upisavši preko 190 nastupa. U svojoj prvoj sezoni postao je prvi strani igrač koji je osvojio nagradu Ligue 1 za najboljeg mladog igrača sezone.

U svojoj prvoj sezoni postao je prvi igrač izvan Francuske koji je osvojio nagradu Ligue 1 za najboljeg mladog igrača godine, a sljedeće sezone postao je prvi igrač koji je dva puta osvojio tu nagradu. U sezoni 2010–11. bio je dio ekipe Lillea koja je osvojila dvostruku krunu: ligu i kup, te kao rezultat dobrih partija dobio je nagradu za igrača godine Ligue 1, te je najmlađi igrač u historiji lige koji je osvojio istu.

U junu 2012. Hazard je potpisao za engleski Chelsea; u svojoj prvoj sezoni je osvojio Evropa ligu, a u drugoj ga je Asocijacija profesionalnih nogometaša proglasila mladim igračem godine. U sezoni 2014–15. pomogao je Chelseaju da osvoji Liga kup i Premier ligu. Dvije godine kasnije sa Chelseajem je osvojio svoj drugi naslov engleske lige.

Godine 2018. osvojio je FA kup, te ga je FIFA uvrstila u najboljih 11 igrača te sezone. Ponovio je uspjeh iz 2012. osvojivši drugi naslov Evropa lige s Chelseajem u junu 2019. Prešao je u Real Madrid u transferu vrijednom 150 milijuna eura, te je osvojio La Ligu u svojoj prvoj sezoni u Španiji.

Hazard je belgijski reprezentativac. Igrao je za U17 i U19 selekcije te reprezentacije. U novembru 2008., sa sedamnaest godina upisao je prvi nastup za reprezentaciju u prijateljskoj utakmici protiv Luksemburga. Gotovo tri godine nakon debija, Hazard je postigao svoj prvi gol protiv Kazahstana u oktobru 2011. Sa reprezentacijom je stigao do četvrtfinala Svjetskog prvenstva 2014. i Eura 2016. Na FIFA-inom svjetskom prvenstvu 2018. godine, Belgija je osvojila treće mjesto što je bio njihov najbolji plasman u historiji, a Hazard je primio Srebrnu loptu kao drugi najbolji igrač turnira.

## Mladost 
Hazard je rođen u La Louvièreu, a odrastao u Braine-le-Comteu. Njegova majka Carine i otac Thierry bili su nogometaši. Edenov je otac veći dio karijere proveo na poluprofesionalnom nivou s La Louvièreom u belgijskoj Drugoj ligi, igrajući na poziciji defanzivnog veznog. Njegova je majka igrala u prvoj belgijskoj ligi i karijeru je završila kad je zatrudnila s Edenom. Nakon nogometne karijere, njegovi roditelji postali su profesori sporta.

Hazard je najstariji od četvero djece. Ima trojicu braće, svi igraju nogomet, uključujući Thorgana, koji mu se pridružio u Chelseaju 2012. godine, ali se ubrzo preselio u Borussiju Mönchengladbach 2015. godine, te je zatim prešao u Borussiju Dortmund 2019. Thorgan je prethodno prošao omladinske selekcije Lensa, Lilleovog najvećeg rivala.

Edenova preostala mlađa braća su Kylian i Ethan. Dana 15. jula 2013., Kylian se pridružio White Star Bruxellesu, te je zatim prešao u mađarsku ekipu Újpest, prije nego što se pridružio Chelseaju, dok Ethan ostaje igrati u omladinskoj akademiji bivšeg Edenovog kluba Tubize. Porodica je živjela "ne više od tri metra" od nogometnog terena, a braća su često izlazila na teren kroz malu rupu kako bi igrali nogomet. Edenov idol iz djetinjstva bio je francuski veznjak Zinedine Zidane, a Hazard je izjavio da ga je satima gledao na televiziji i internetu.

## Klupska karijera 
### Početak karijere 
Hazard je nogometnu karijeru započeo kao četverogodišnjak igrajući za matični klub Royal Stade Brainois. Za vrijeme boravka u klubu, jedan od trenera opisao ga je kao nadarenog igrača. Dodao je: "Znao je sve. Nisam ga imao čemu naučiti". Hazard je proveo osam godina u klubu prije nego što je prešao u Tubize. Dok je bio u Tubizeu, primijetio ga je skaut iz Lillea dok je igrao na lokalnom turniru s klubom. Priče skauta o igraču navele su klupske čelnike da se sastanu s Hazardovim ocem i mladom igraču ponude ugovor. Hazardovi roditelji prihvatili su ponudu iz Lillea. Hazardov otac kasnije je priznao da je odluka da se Eden, a kasnije i Thorgan, pridruže klubovima sa sjevera Francuske bilo najbolje rješenje.

Nakon što je oktobar i početak novembra proveo igrajući sa U18 ekipom, 14. novembra, menadžer Claude Puel pozvao je Hazarda u seniorsku ekipu za meč protiv belgijskog Bruggea 16. novembra. Protiv Bruggea ušao je s klupe, te ga je trener nagradio pozivom na ligaški duel protiv Nancyja 24. novembra, protiv kojeg je upisao profesionalni debi ušavši u igru sa klupe za rezervne igrače u 78. minuti.

Hazard se vratio u rezervni tim kluba i tamo proveo čitav decembar. Nakon zimske pauze, Hazard se u januaru vratio u prvu ekipu i upisao nastupe u tri ligaške utakmice protiv Metza, Sochauxa i Paris Saint-Germaina. Nakon utakmice protiv PSG-a, vraćen je na amaterski nivo gdje je istovremeno igrao s rezervnom ekipom u četvrtoj ligi i U18 timom u Coupe Gambardelli. Svoj prvi amaterski gol postigao je 17. maja 2008. u pobjedi nad Vitréom rezultatom 3:2. Hazard je svoju amatersku karijeru završio s 11 nastupa i jednim pogotkom, a rezervni tim je završio sezonu na petom mjestu.

### 2008–10: Debitantska sezona i individualni uspjeh 
U sezoni 2008–2009., Hazard je nosio dres s brojem 26 nakon što je u debitantskoj sezoni nosio broj 33. Prvi pogodak postigao je u meču protiv Auxerrea u 88. minuti čime je postao najmlađi strijelac u historiji kluba. Nakon što je s klupe ulazio u sljedećih pet ligaških utakmica, 15. novembra, Hazard je započeo svoju prvu ligašku utakmicu protiv Saint-Étiennea, a nastup je obilježio postizanjem ​​gola za 1:0 u pobjedi kluba rezultatom 3:0. Uvjerljivi klupski nastupi omogućili su mu trogodišnje produženje ugovora sa Lilleom čime je ostao vezan za klub do 2012.

Nakon što je u decembru u igru ulazio uglavnom sa klupe, Hazard se u početnu postavu vratio u januaru. U februaru je postigao pobjednički gol u ligaškoj utakmici protiv Sochauxa. U osmini finala Coupe de Francea, Hazard je postigao gol za ​​3:2 u pobjedi nad Lyonom koji je branio taj naslov. U posljednjih deset ligaških utakmica sezone, Hazard je započeo njih osam i doprinio da Lille završi na petom mjestu, što ih je vodilo u kvalifikacije za Evropa ligu.

Nakon sezone 2008–2009., mediji su u brojnim zemljama razmatrale mogućnost Hazardovog transfera u poznate evropske klubove. Bez obzira što je Michel Seydoux, predsjednik Lillea, izjavio da Eden nije na prodaju, te Hazardova izrazio želju za ostankom u klubu barem još jednu sezonu, interes za dovođenje Belgijanca nije jenjavao. Zainteresovani su bili engleski klubovi Arsenal i Manchester United, talijanski Inter Milan, te španska Barcelona i Real Madrid. Francuz Zinédine Zidane lično je preporučio igrača upravi Madriđana.

Hazard je sezonu 2009–10. započeo dobro, zabivši u Lilleovoj prvoj takmičarskoj utakmici u sezoni. Postigao je gol protiv srpskog kluba FK Sevojno u prvom dijelu utakmice trećeg kvalifikacijskog kola UEFA-ine Lige Evrope (rezultat 2:0). Svoj drugi evropski gol u karijeri postigao je 27. avgusta protiv belgijskog Genka. To je bio zadnji gol u pobjedi Lillea rezultatom 4:2. Ukupni rezultat 6:3 osigurao je plasman u grupnu fazu Lige Evrope.

Hazard je 22. oktobra postigao pogodak u važnoj pobjedi Lillea 3:0 nad talijanskom Genovom u 84. minuti nakon što je ušao kao zamjena 10 minuta prije. Nakon prijemu lopte na lijevom krilu, Hazard je projurio kroz vezni red driblingom pored šest protivničkih igrača. Mjesec dana kasnije, Hazard je bio ključni igrač u ubjedljivoj pobjedi Lillea protiv praške Slavije (5:1).

Hazard je 30. januara postigao jedini pogodak u pobjedi Lillea nad vječitim rivalom Lensom. Pet dana kasnije, Hazard i Lille postigli su dogovor o produženju ugovora, koji je zadržao igrača u klubu do 2014. Eden Hazard je 11. marta u 83. minuti iz slobodnog udarca postigao jedini pogodak u pobjedi protiv Liverpoola u prvoj fazi Evropa lige. Tri sedmice kasnije, Hazard je podijelio dvije asistencije u pobjedi nad Montpellierom 4-1.

### 2010–11: Ligaški uspjesi i kontinuirani uspjeh na individualnom nivou 
Hazard je sezonu 2010–11. započeo kao starter na prvih šest ligaških utakmica, kao i u duelima u Ligi Evrope. Prvi gol u toj sezoni postigao je 29. avgusta u remiju 1:1 sa Nicom. Krajem septembra, Hazard nije pružao najbolje partije, pa je uglavnom bio na klupi.

Dana 7. oktobra, selektor belgijske reprezentacije Georges Leekens, rekao je da igrač treba više raditi, fizički i mentalno, kako bi povratio formu iz prošle godine. Pomoćnik trenera, Marc Wilmots, također je izjavio da je Hazard često pokazivao lijeni mentalitet dok je trenirao sa reprezentacijom. Garcia je sljedećeg dana odgovorio na Leekensove izjave rekavši kako misli da je pretjerao, te da "Eden ima samo 19 godina" i još uvijek može "postići veći progres u svim dijelovima igre".

Nakon meča Belgije-Kazahstan, u kojem Hazard nije bio čak ni na klupi sa rezervne igrače, Leekens je odgovorio na Garcine komentare izjavivši da će ostati pri svom prethodnom mišljenju, te da igrači moraju razmišljati o timu, a ne o sebi. I sam Hazard kasnije se osvrnuo na komentare Leekensa i Garcije u februaru 2011. rekavši: "Puno toga sam naučio tokom ovih nekoliko sedmica, mentalno govoreći. Od tada su stvari krenule nabolje. Reprezentacija je imala prilične veze sa tim - izvukao sam puno toga što sam dio iste".

Nakon pauze postigao je svoj drugi ligaški gol ove sezone u pobjedi 3-1 protiv Bresta koji je bio vodeći na tabeli. Hazard je 21. novembra bio dvostruki asistent u pobjedi Lillea nad Monacom 2-1. Klub je tako nastavio pozitivan niz, što je dovelo do toga da je Lille zasjeo na prvo mjesto tabele prvenstva nakon velike pobjede 6-3 protiv Lorienta 5. decembra.

U pobjedi nad Nancyjem rezultatom 3-0 19. januara Hazard je postigao drugi pogodak. Dana 4. marta, uprava Lillea potvrdila je da je Hazard potpisao novi ugovor do 2015. godine, čime je ujedno postao najplaćeniji igrač francuske lige. U svom prvom meču nakon potpisivanja novog ugovora, Hazard je postigao otvarajući pogodak protiv Marseilla u gostima. Gol je postigao lijevom nogom s gotovo 35 metara (brzinu lopte bila je 95&nbsp;km/h). Hazard je 2. aprila upisao svoj 100. nastup u Ligi postigavši ​​drugi pogodak u pobjedi nad Caenom od 3:1. Za svoje nastupe u mjesecu martu, Hazard je drugi put u karijeri proglašen UNFP-ovim igračem mjeseca. Nakon što je ušao s klupe u prvom poluvremenu, postigao je uvodni gol u Lilleovoj polufinalnoj pobjedi Coupe de Francea od 2-0 nad Nicom. Pobjeda je odvela klub u finale Coupe de Francea 2011; prvi nastup kluba u finalu takmičenja još od 1955. godine. U minimalnoj pobjedi nad Nancyjem 7. maja, Hazard je postigao pobjednički pogodak iz slobodnog udarca. Tri dana kasnije, nominovan je za nagradu Igrač godine drugu uzastopnu sezonu.

U finalu Coupe de Francea, Hazard je odigrao 89 minuta u pobjedi Lillea nad PSG-om rezultatom 1:0. Sedmicu dana kasnije, Lille je osvojio Ligue 1 izvukavši 2-2 u gostima kod PSG-a, čime su prvi put osvojili prvenstvo još od sezone 1953–54. Domaći kup i naslov prvaka bile su prve dvije titule u Hazardovoj karijeri. Dan nakon što je Lille osvojio ligu, Hazard je proglašen igračem godine Ligue 1 i time postaje najmlađi igrač koji je ikad osvojio tu nagradu. Također je nagrađen mjestom u timu godine drugu uzastopnu sezonu.

### 2011–12: Zadnja sezona u Francuskoj 
Hazard uoči početka nove sezone mijenja broj na dresu i uzima desetku.

U sljedećem ligaškom okršaju uspješno je realizovao penal u remiju 2:2 sa Sochauxom. Tri dana nakon toga, Hazard je postigao izjednačujući pogodak u remiju 1:1 protiv Bordeauxa. Nakon više od dva mjeseca bez postignutog pogotka, 3. decembra Hazard je ušao s klupe i postigao pobjedničku *panenku* iz penala u pobjedi nad Ajacciom. U posljednjem meču Lillea prije zimske pauze, Hazard je ostvario rekord karijere postigavši treći gol za Lille u remiju 4:4 s Nicom. Nakon postignutog pogotka, Hazard je proslavio tako što je odao počast Molamiju Bokoti, bivšem igraču omladinske akademije Lillea koji je umro dan ranije. Dana 3. marta, Hazard je postigao oba pogotka u remiju 2:2 protiv Auxerrea.

18. marta Hazard je postigao gol i saigračima podijelio dvije asistencije u pobjedi od 4:0 nad lokalnim rivalom Valenciennesom. U sljedećem meču Lillea protiv Eviana, Hazard je pogodio iz penala i asistirao Payetu u pobjedi od 3:0.

### Chelsea 
Dana 4. juna 2012., Chelsea je na svojoj službenoj web stranici potvrdio da je klub dogovorio sve uslove s Lilleom za transfer Hazarda. Veznjak se s klubom dogovorio o ličnim uslovima, te je uspješno prošao medicinski pregled. Transfer je iznosio 32 miliona funti. Po potpisivanju ugovora, Hazard je rekao: "Drago mi je što sam napokon stigao ovdje. Ovo je predivan klub i jedva čekam početi". Hazard je dobio broj 17, koji je ranije nosio José Bosingwa.

### 2012–13: Debitantska sezona i prvi trofej 
Prvi nastup za novi tim Hazard je upisao u porazu protiv Manchester Cityja rezultatom 3:2. Sedmicu dana kasnije, upisao je prvi ligaški debi protiv Wigan Athletica na stadionu DW. U toj utakmici asistirao je Branislavu Ivanoviću, te je par minuta kasnije izborio penal koji je Frank Lampard pogodio za finalnih 2:0.

Debi na Stamford Bridgeu upisao je protiv Readinga 22. avgusta, izborivši još jedan penal kojeg je ponovno Lampard uspješno realizovao. Hazard je također asistirao Garyju Cahillu i Branislavu Ivanoviću u pobjedi 4:2. Tri dana kasnije, Hazard je postigao svoj prvi gol za Chelsea iz jedanaesterca u ligaškoj utakmici protiv Newcastle Uniteda (2:0).

U Ligi prvaka za Chelsea je debitovao u utakmici grupne faze protiv Juventusa. U januaru 2013. Hazard je postigao gol lijevom nogom sa 25 metara u Chelseajevoj pobjedi nad Stoke Cityjem 4:0. To je Stokeu bio prvi poraz na domaćem terenu u sezoni.

Dana 17. marta Hazard je na Stamford Bridgeu odigrao dobru utakmicu, asistirajući Lampardu za njegov 200. gol u Chelseaju, te je i sam postigao pogodak na toj utakmici.

11. maja, na Villa Parku, Hazard je pomogao Lampardu da sruši rekord postignutih golova Bobbyja Tamblinga za Chelsea. Međutim, u toj utakmici se povrijedio i nije mogao igrati u finalu Lige Evrope. Hazard je debitantsku sezonu u Chelseaju završio s 13 golova u svim takmičenjima ukupno.

### 2013–15: Pobjednik Premier lige i individualni uspjeh 
Jedna od prvih Chelseajevih utakmica u sezoni bila je protiv Bayerna iz Münchena u UEFA-inom Super kupu 2013., gdje je Hazard odigrao važnu ulogu u postizanju gola, ali su tu utakmicu *Plavci* izgubili nakon lošijeg izvođenja penala rezultatom 5:4. Hazard je zabio svoj peti gol u sezoni protiv Schalkea u veoma važnoj pobjedi u meču grupne faze Lige prvaka (3:0). U oktobru je bio nominovan za Zlatnu loptu.

Dana 4. decembra, Hazard je zabio gol u gostima protiv Sunderlanda, a trener José Mourinho tvrdio je da je to bio Edenov najbolji nastup u sezoni. Trener Sunderlanda, Gus Poyet, također je pohvalio Hazarda rekavši da je izvanredan i da u svojoj karijeri nije naišao na sličnog igrača.

### 2015–16: Upitna godina 
### 2016–18: Titula Premier lige i FA Cup 
### 2018–19: Zadnja sezona u Engleskoj 
### Real Madrid 
#### Transfer 
Početkom juna 2019. godine, Real Madrid je na zvaničnoj web stranici objavio da će Hazard potpisati za *kraljevski klub*. Hazard je službeno predstavljen pred 50.000 navijača 13. juna na Santiago Bernabéuu. Hazard je postao najskuplji igrač Reala (cijena transfera je 146 miliona eura) nakon Garetha Balea koji je potpisao ugovor za 101 milion eura 2013.

Veoma je moguće da će Hazard postati najskuplji igrač Real Madrida u historiji zbog naknade koje je Real pristao platiti Chelseaju. Na Bernabéuu predstavljen je bez broja na dresu; dugi niz godina nosio je broj 10 u Chelseaju i reprezentaciji, te je priznao da je tražio broj od Luke Modrića, ali je Modrić odbio ustupiti svoj broj. Gotovo dva mjeseca kasnije, Madriđani su potvrdili da će Hazard nositi broj 7, koji su prije njega nosile klupske legende Cristiano Ronaldo, Raúl González i Emilio Butragueño.

Nakon potpisivanja ugovora s Real Madridom, Hazard je za medije rekao: "O ovom sam sanjao od malih nogu, uvijek sam bio navijač Reala" i opisao to kao "istinsku čast". Rekao je da je menadžer Zinedine Zidane bio odlučujući faktor, jer mu se oduvijek divio.

### 2019–20: Osvajanje La Lige 
### Sezona 2020–21 
Dana 31. oktobra, Hazard je postigao svoj prvi pogodak u sezoni u domaćoj pobjedi nad Huescom (4:1). Prvi pogodak u Ligi prvaka postigao je 25. novembra protiv milanskog Intera.

## Reprezentacija 
Hazard je igrao za U17 i U19 selekcije belgijske reprezentacije. Bio je redovni igrač U17 reprezentacije, za nju je upisao 17 nastupa i 2 pogotka. Igrao je s reprezentacijom na Toto kupu, godišnjem međunarodnom turniru za mlade koji se održava u Austriji, a također je igrao i na UEFA-inom evropskom nogometnom prvenstvu do 17 godina u Belgiji. Na turniru je Hazard postigao svoj jedini pogodak iz penala protiv Nizozemske (2:2). Tokom cijelog turnira Hazard je impresionirao medije i trenere, što je dovelo do toga da su ga mnogi u Belgiji uspoređivali s belgijskom nogometnom legendom Enzom Scifoom.

Belgija je eliminisana u polufinalu turnira, izgubivši od Španije 7-6 na jedanaesterce. Belgija je bila nekoliko minuta udaljena od pobjede, zahvaljujući autogolu Davida Rochele, međutim napadač Barcelone Bojan Krkić izjednačio je i poslao utakmicu u produžetke. Belgija se plasirala na FIFA-in U17 svjetski kup, održan u Južnoj Koreji. Hazard je odigrao sve tri utakmice grupne faze, a reprezentacije Belgije nije uspjela ostvariti plasman dalje.

### Svjetsko prvenstvo 2014 i Euro 2016 
### Svjetsko prvenstvo 2018 
### Euro 2020 
## Reference 
Kategorija:Rođeni 1991.
Kategorija:Živi ljudi
Kategorija:Biografije, La Louvière
Kategorija:Belgijski nogometaši
Kategorija:Nogometaši Lillea OSC
Kategorija:Nogometaši Chelseaja
Kategorija:Nogometaši Real Madrida
Kategorija:Igrači na Svjetskom prvenstvu u nogometu 2014.
Kategorija:Igrači na Evropskom prvenstvu u nogometu 2016.
Kategorija:Igrači na Svjetskom prvenstvu u nogometu 2018.
Kategorija:Igrači na Evropskom prvenstvu u nogometu 2020.
Kategorija:Igrači na Svjetskom prvenstvu u nogometu 2022.
Kategorija:Dobitnici Nagrade "Bravo"